Stinus Lindgreen (RV), 2024-05-28:
Tak, formand.
Jeg vil godt frabede mig fodboldrelaterede spørgsmål.
Det fik ordføreren til at løbe ud af salen, men det var nu ikke sådan ment.
Digitalisering rummer jo fantastiske muligheder på snart sagt alle områder.
Den offentlige sektor er blevet mere og mere effektiv og nemmere at tilgå for ikke alle, men langt de fleste borgere, og det udvikles fortsat.
Digitalisering er en del af løsningen på alle de udfordringer, vi står over for: klimaforandringer, den grønne omstilling, effektivisering af energiforbruget, trafikafvikling og landbrug – blot for at nævne nogle eksempler.
Så er der sundhed og nye behandlinger, hvor analyse af store datamængder kan hjælpe vores sundhedspersonale med at yde den bedste hjælp til patienterne.
Og selvfølgelig er man bredt set inden for forskning og innovation, som jo langt hen ad vejen er det, vi skal leve af i Danmark i fremtiden, også helt afhængig af digitalisering.
Men der er også en bagside, når det kommer til eksempelvis folk eller lande med dårlige intentioner, der spreder misinformation.
Nogle borgere risikerer at blive ladt i stikken, hvis ikke vi passer på, fordi de ikke kan eller vil bruge digitale løsninger.
Naturligvis er der også risikoen for misbrug af følsomme data og cyberangreb.
Samlet set er jeg optimist, når det kommer til digitalisering.
Jeg ser klart flere fordele end ulemper.
Der er heller ikke andre muligheder.
Vi skal jo digitalisere for at gavne og ikke bare for at digitalisere.
Redegørelsen indeholder jo rigtig mange forskellige og spændende emner, og jeg har udvalgt et par nedslagspunkter.
Der blev nævnt digitale kompetencer, hvor vi jo generelt ligger rigtig godt i Danmark.
Man må dog ikke glemme dem, der er digitalt udfordrede, eller som af andre årsager ønsker at fravælge digitale løsninger og i stedet vil have en analog løsning.
Dem skal vi kunne rumme.
Det er jo bagsiden ved at have et så gennemdigitaliseret samfund som det danske.
For at begå sig i et digitaliseret samfund skal vi sikre de nødvendige kompetencer.
Derfor er det glædeligt, at vi nu har taget et første skridt ved at indføre faget teknologiforståelse i folkeskolen, om end det kun er som et valgfag.
Det er ikke nogen hemmelighed, at vi i Radikale Venstre er lidt bekymrede ved den model, fordi vi mener, at det burde være et obligatorisk fag, dels fordi det er en kompetence, som alle elever har glæde af og brug for, dels fordi vi er bange for, at det kommer til at forstærke den allerede eksisterende skævhed, der er, fordi det nok ikke er dem, der har det største behov, der først vælger faget til.
Der bliver i redegørelsen også nævnt manglen på it-specialister.
Det er også en bekymring, vi har talt om ved flere lejligheder.
Det er et stadigt stigende problem, fordi det kommer til at ramme flere og flere sektorer.
Jeg er heller ikke enig i, at den uddannelsesmæssige baggrund nærmest er ligegyldig.
Der er flere og flere områder, hvor forståelse for algoritmik, datahåndtering og dyb datalogi er helt afgørende kompetencer.
Her er vi bekymret for, at man med bl.a. udflytningsaftalen, den nye kandidatreform og den efterfølgende dimensionering er med til at forværre problemet i stedet for at løse det.
Faktum er jo, at eksempelvis IT-Universitetet her i København har måttet afvise kvalificerede ansøgere, som de gerne ville optage, men ikke måtte, fordi et flertal har besluttet, at de ikke må læse på ITU i København.
Det er ikke bare dumt; det er skadeligt for vores samfund.
Her til sidst vil jeg gerne fremhæve den offentlige it, specifikt noget af det, som vi i den fælles strategi for digitalisering har diskuteret flere gange, nemlig brugen af open source-software.
Undskyld, at jeg brugte ordet software, men jeg håber, at det er okay at bruge enkelte engelske ord netop i den her debat.
Vi har jo besluttet at afdække brugen af open source i den offentlige sektor.
Vi mener i Radikale Venstre, at der er et stort potentiale i at tænke mere i den retning.
For det første kan det være med til at sikre en bedre brug af offentlige kroner, fordi det kan bryde monopoler og frigøre kommuner og regioner eller andre offentlige institutioner fra lukkede systemer, hvor det er et muligt valg.
For det andet kan det sikre et langt bredere udvalg af mulige løsninger, der samtidig kan målrettes offentlige institutioner i langt højere grad end i dag.
For det tredje kan det, modsat hvad mange stadig tror – naturligvis ikke i salen her – øge sikkerheden og beskytte vores data bedre.